เหนื่อยหน่อยนะ เชสเตอร์ กริลล์
ร้านอาหารฟาสต์ฟู้ด มีมากมายหลายแบรนด์ แต่ส่วนใหญ่ ล้วนมีต้นกำเนิดมาจากต่างประเทศ และขยายสาขาเข้ามาในไทยพร้อมชื่อเสียงอันโด่งดัง ถ้าจะหาเชนฟาสต์ฟู้ดของไทย ที่สำเร็จได้ด้วยตัวเอง  แบรนด์แรกที่หลายคนนึกถึงก็คงจะเป็น.. ร้านไก่ย่าง เชสเตอร์ หรือที่เราคุ้นหูกันในชื่อ เชสเตอร์ กริลล์  แล้วสถานการณ์ของฟาสต์ฟู้ดไทยรายนี้ เป็นอย่างไร ลงทุนแมนจะเล่าให้ฟัง
25 ธ.ค. 2561

เหนื่อยหน่อยนะ เชสเตอร์ กริลล์ / โดย ลงทุนแมน
ร้านอาหารฟาสต์ฟู้ด มีมากมายหลายแบรนด์
แต่ส่วนใหญ่ ล้วนมีต้นกำเนิดมาจากต่างประเทศ
และขยายสาขาเข้ามาในไทยพร้อมชื่อเสียงอันโด่งดัง
ถ้าจะหาเชนฟาสต์ฟู้ดของไทย
ที่สำเร็จได้ด้วยตัวเอง
แบรนด์แรกที่หลายคนนึกถึงก็คงจะเป็น..
ร้านไก่ย่าง เชสเตอร์ หรือที่เราคุ้นหูกันในชื่อ เชสเตอร์ กริลล์
แล้วสถานการณ์ของฟาสต์ฟู้ดไทยรายนี้ เป็นอย่างไร ลงทุนแมนจะเล่าให้ฟัง
ร้านอาหารเชสเตอร์ ก่อตั้งขึ้นในปี พ.ศ. 2531 หรือเมื่อ 31 ปีที่แล้ว
ในสมัยนั้น บริษัทเครือเจริญโภคภัณฑ์ ที่ผลิตวัตถุดิบให้กับบริษัทต่างประเทศ ต้องการสร้างธุรกิจฟาสต์ฟู้ดของคนไทย ให้มีมาตรฐานระดับโลก
สาขาแรกของเชสเตอร์ตั้งอยู่ที่ ศูนย์การค้ามาบุญครอง และในปัจจุบัน ร้านเชสเตอร์ได้ขยายไป 200 สาขา ด้วยระบบแฟรนไชส์
ในช่วงแรก ร้านใช้ชื่อว่า เชสเตอร์ กริลล์ ชิคเก้น โดยชูเมนูหลักคือไก่ย่าง แต่ต่อมา ได้ปรับชื่อเป็น เชสเตอร์ กริลล์ เพื่อเปิดโอกาสในการขายอาหารที่หลากหลาย ไม่จำกัดแค่ไก่เท่านั้น
ต่อมาปี 2556 ร้านได้ปรับชื่ออีกครั้ง เหลือเพียง เชสเตอร์ เท่านั้น
แล้วผลประกอบการของ เชสเตอร์ เป็นอย่างไร?
ผู้ที่บริหารธุรกิจร้านเชสเตอร์คือ บริษัท เชสเตอร์ฟู้ด จำกัด ซึ่งอยู่ในเครือของ บริษัท เจริญโภคภัณฑ์อาหาร จำกัด (มหาชน) หรือ CPF
ปี 2557 รายได้ 1,318 ล้านบาท กำไร 23 ล้านบาท
ปี 2558 รายได้ 1,254 ล้านบาท ขาดทุน 7 ล้านบาท
ปี 2559 รายได้ 1,156 ล้านบาท ขาดทุน 4 ล้านบาท
ปี 2560 รายได้ 1,144 ล้านบาท ขาดทุน 15 ล้านบาท
จะเห็นได้ว่า ร้านเชสเตอร์ มีรายได้อยู่ราว 1 พันล้านบาท แต่ช่วงหลัง ยอดขายมีแนวโน้มชะลอตัว
จากที่เคยมีกำไร กลับกลายเป็นขาดทุนมาต่อเนื่อง
ซึ่งอาจสะท้อนได้ว่า ฟาสต์ฟู้ดไทยรายนี้ กำลังเจอกับการแข่งขันที่ดุเดือด
ตลาดอาหารบริการด่วนของไทยนั้น มีมูลค่าราว 34,000 ล้านบาท โดยอาหารประเภทไก่ มีสัดส่วนถึง 14,000 ล้านบาท หรือราว 40%
เท่ากับว่า เชสเตอร์ จะมีส่วนแบ่งตลาดฟาสต์ฟู้ดไก่อยู่ราว 8%
การที่เมนูไก่ ได้รับความนิยมสูงสุดในวงการฟาสต์ฟู้ดไทย ทำให้มีผู้เล่นหน้าใหม่ สนใจเข้ามาแย่งส่วนแบ่ง ในขณะเดียวกัน ส่วนผู้เล่นรายเดิมเอง ก็พยายามเต็มที่ในการรักษาส่วนแบ่งไว้
โดยหนึ่งในปัจจัยสำคัญของเกม คือ จำนวนสาขา ที่จะสร้างข้อได้เปรียบ ในการเข้าถึงผู้บริโภค
แม้เชสเตอร์ มีแผนจะขยายร้านให้ครบ 300 สาขา ภายในอนาคตอันใกล้ แต่เจ้าอื่นก็ไม่ได้อยู่นิ่ง
ผู้เล่นรายใหญ่อย่าง KFC ปัจจุบันมี 600 สาขา มีแผนจะขยายให้ครบ 1,000 สาขา โดยเน้นพื้นที่ต่างจังหวัด ที่ไลฟ์สไตล์เริ่มเหมือนคนเมืองขึ้นเรื่อยๆ
ส่วน McDonald’s ปัจจุบันมี 240 สาขา มีแผนที่จะขยายให้ครบ 400 สาขา โดยกลับมา ลงทุนปรับปรุงเมนูไก่ทอด ให้โดนใจลูกค้ามากขึ้น
ในขณะที่ร้านหน้าใหม่ ก็มีเป้าหมายการขยายธุรกิจที่รวดเร็ว เช่น Texas Chicken ซึ่งบริหารโดยบริษัท ปตท. วางแผนจะมีให้ถึง 70 สาขา ส่วน BonChon Chicken ปัจจุบันเปิดไปแล้ว 34 สาขา
ด้วยเหตุนี้ ผู้บริโภค จึงมีทางเลือกมากขึ้น ซึ่งส่งผลกระทบโดยตรงต่อยอดขายของเชสเตอร์
เชสเตอร์ รายได้ 1,144 ล้านบาท มีร้าน 200 สาขา คิดเป็นรายได้สาขาละ 5.7 ล้านบาท
ขณะที่เจ้าตลาดอย่าง KFC มีส่วนแบ่ง 65% หรือรายได้ 9,000 ล้านบาท มีร้าน 600 สาขา คิดเป็นรายได้สาขาละ 15 ล้านบาท
ส่วนร้านที่น่าจับตาในช่วงนี้ก็คือ BonChon Chicken ทั้งที่ร้านเพิ่งเปิดในประเทศไทยมาได้ไม่กี่ปี แต่สามารถสร้างรายได้ 1,131 ล้านบาท กำไร 313 ล้านบาท โดยมีร้าน 34 สาขา คิดเป็นรายได้สาขาละ 33.3 ล้านบาท
จะเห็นว่าเชสเตอร์ มีอัตราการสร้างรายได้ต่อสาขาที่ต่ำกว่ารายอื่น
ดังนั้นนอกจากการเพิ่มสาขาแล้ว การพัฒนาเมนูให้ถูกใจผู้บริโภค จึงเป็นอีกโจทย์ที่ร้านต้องแก้สมการให้ได้
จริงๆ แล้ว เมนูของเชสเตอร์ มีเอกลักษณ์ที่แตกต่าง คือเน้นขายไก่ย่าง ขณะที่รายอื่นเน้นด้านไก่ทอด
จุดนี้อาจสร้างความแตกต่าง และดึงดูดลูกค้าได้ ซึ่งร้านได้เพิ่มรสชาติใหม่ๆ ในเมนู เช่น ไก่ย่างโกชูจัง ไก่ย่างนิวออร์ลีน ไก่ย่างบาร์บีคิว
นอกจากนี้ บริษัทได้ขยายช่องทางการซื้อแบบ Delivery ผ่าน Call Center และเว็บไซต์ เพื่อปรับธุรกิจให้เข้ากับพฤติกรรมคนสมัยใหม่มากขึ้นอีกด้วย
คงต้องรอดูต่อไปว่า เชสเตอร์จะกลับมามีกำไรอีกครั้งได้หรือไม่
เรื่องราวนี้ อาจสะท้อนให้เห็นว่า
ในตลาดที่มีการแข่งขันสูง การติดตามสถานการณ์ และวางแผนปรับตัวให้ทันเป็นเรื่องสำคัญ
ใครที่ทำของให้ถูกใจและเข้าถึงผู้บริโภคได้เร็วกว่า ย่อมมีข้อได้เปรียบระยะยาว นอกจากจะสร้างฐานลูกค้าได้ก่อน ยังเป็นการสร้างกำแพงให้คนอื่นอีกด้วย
ซึ่งหากเราช้าไปแม้แต่ก้าวเดียว ก็อาจจะต้องเหนื่อยหนักในการปีนข้ามกำแพง
สุดท้ายแล้ว ไม่ว่าเรื่องนี้จะจบลงในเส้นทางใด
อย่างน้อยก็ต้องขอชื่นชมเชสเตอร์ ที่ทำให้เราได้เห็น แบรนด์ฝีมือคนไทย ยืนหยัดต่อสู่กับฟาสต์ฟู้ดต่างชาติได้อย่างน่าภาคภูมิใจมากว่า 30 ปี..
----------------------
อ่านเรื่อง อาหารฟาสต์ฟู้ด กำลังเป็นขาลง ได้ที่ 
ติดตามเรื่องราวบริษัทชั้นนำของโลก ได้ที่เพจลงทุนแมน ในแอปพลิเคชัน blockdit โหลดฟรี 
----------------------
References
-
-
-กรมพัฒนาธุรกิจการค้า
-
-